酬王元渤舍人方智善學士求余作墨竹一首
作者：劉一止
朝代：宋

paragraphs: 堂名似賢人似竹，瘦節孤高照崕谷。
百年人與竹俱化，尚有諸孫來借宿。
家風愛竹餘底事，至今十飯九不肉。
惟應說食誑枯腸，更寫寒梢媚幽獨。
王郎散带談清虚，爲竹造門顔不忸。
方英炯炯貌臞甚，門倚江干千个綠。
兩家人物摠風流，石壁山前烟雨秋。
豈惟千首輕萬戶，胸中世襲瀟灑侯。
我乃癡絕非畫絕，憐此霜根貫金鐵。
短綃淡墨持似公，更聽哦詩聲激烈。